Tre danske Ferrari-kørere, der kørte om kap på en vild og farlig måde på de tyske motorveje, blev mandag anholdt i det nordlige Tyskland og lagt i håndjern, oplyser politiet i Hamburg til det tyske nyhedsbureau dpa. To af danskerne er tilbageholdt, mens den tredje blev sat på fri fod efter at have fået en bøde på 2000 euro. Allerede da de tre danskere kørte syd for Hamburg fik politiet stribevis af telefonopkald fra bekymrede bilister, der kunne fortælle om det vilde Ferrari-ræs. Danskerne overhalede blandt andet inden om andre bilister og kørte alt for stærkt. I Elbtunellen, hvor bilister må køre 80 km/t, drønede de igennem med 182 km/t. De tre Ferrari-kørere kom fra et Ferrari-træf i Modena i Italien og var på vej hjem. De tyske trafikmyndigheder i Hamburg, mener, at der kan være tale om et ulovligt racerløb. I den ene af bilerne sad en otteårig søn til en af kørerne. Nord for Hamburg skabte politiet en kø på motorvejen, hvorefter de tre Ferrari-kørere kunne anholdes. De blev lagt i håndjern på motorvejen. Det var en 48-årig fra Hadsten, der blev sat på fri fod kort efter anholdelsen. De to tilbageholdte er en 34-årig fra Silkeborg og en 40-årig fra Hjørring. /ritzau/

Opsummering:
Vild tur i Ferrari endte med anholdelse og håndjern på den tyske motorvej for tre danske rigmænd. Heriblandt en 40-årig mand fra Hjørring.